Pta-vrou ernstig beseer ná drie honde haar aanvalArgieffoto ŉ Vrou van Moreletapark in Pretoria, vermoedelik in haar 40’s, is in ŉ ernstige toestand na die hospitaal geneem nadat drie honde haar aangeval het. Ineke van Huyssteen, ER24-woordvoerder, sê nooddienspanne is kort voor 13:00 na die toneel ontbied. Van Huyssteen sê vrou het erge bytwonde aan haar bene opgedoen. “Volgens die verklaring het die vrou met die pad afgestap toe drie honde uit ŉ erf gestorm en haar aangeval het. Omstanders het haar te hulp gesnel en basiese noodhulp toegepas voordat ambulansdienste op die toneel opgedaag het,” sê sy. Die vrou is na die Tshwane District-hospitaal vervoer vir verder mediese sorg. ŉ Ondersoek is van stapel gestuur.